ལྔ་སྙིགས་གདུལ་བྱའི་འདྲེན་མཆོགསྔར་གཡུང་དྲུང་བོན་གྱི་བསྟན་པའི་མངའ་བདགམཁས་གྲུབ་སྨྲ་བའི་སེང་གེ༧སྨན་སློབ་གཉིས་པ་ཡོངས་འཛིན་བསྟན་འཛིན་རྣམ་དག་རིན་པོ་ཆེ་མཆོག་ནི།ཞང་ཞུང་སྒོ་པའི་ས་གནས།མི་རྗེ་ཁྱུང་དཀར་རྒྱལ་པའི་མངའ་འབངས་ཁམས་ཉིན་ཞེས་པའི་ཡུལ་དུ་ཡབ་དྲེ་བོ་དཔག་བསམ་དང་།ཡུམ་ལྡོང་བཟའ་ག་ཆུང་གཉིས་ཀྱི་སྲས་སུ་བོད་རབ་བྱུང་བཅོ་ལྔ་པའི་མེ་སྟག་ཕྱི་ལོ་༡༩༢༦ལོར་ངོ་མཚར་གྱི་ལྟས་བཅས་སྐུ་བལྟམས།ཆུང་ནས་རྒྱུད་དུལ་བ་དང་།རང་གཤིས་བཟང་བ་སོགས་སྐྱེས་བུ་དམ་པའི་ངང་ཚུལ་རང་བཞིན་ལྷན་སྐྱེས་སུ་མངའ་བ་དང་།སྤྲུལ་པའི་སྐུ་མཆོག་ཁྱད་དུ་འཕགས་པའི་ཡོན་ཏན་དུ་མ་རྒྱུད་ལ་ལྡན།ཆུང་དུས་ནས་མཚན་ལ་འཆི་མེད་གཡུང་དྲུང་ཞེས་གསོལ།དགུང་ལོ་བརྒྱད་ཙམ་ནས་ཁྱུང་པོ་སྟེང་ཆེན་དགོན་དུ་བཞུགས་ཏེ་ཨ་ཁུ་དབུ་མཛད་རྒན་པའི་མདུན་ནས་ཡོན་ཏན་གྱི་གཞི་མ་བྲིས་ཀློག་ལེགས་པར་བསླབས།དགུང་ལོ་བཅུ་གཅིག་བཞེས་ཚེ་ཞང་པོས་ལྡོང་ཆུང་ཚང་དུ་ཕར་ཁྲིད་ནས་ཞང་པོ་ཚེ་རིང་གཡང་འཕེལ་དང་།ཨ་མྱེ་ལྷ་བཟོ་དབུ་རྒན་གཉིས་ཀྱིས་ལྷ་བྲིས་བསླབས།དེ་ནས་ལྷ་བཟོ་ཚོ་དང་མཉམ་མཐོང་གྲོལ་རི་ཁྲོད་དང་།གཡང་དྲུང་དཔལ་རི།ཀོ་རྒྱལ་དགོན་བཅས་ལ་ཕེབས་ནས་ལྷ་འབྲི་དང་།ཤིང་ཚོན་སོགས་ཀྱི་ལས་རོགས་གནང་ཞོར་རི་མོའི་སྒྱུ་རྩལ་ལ་བྱང་ཆུབ་པར་མཛད།གཡང་དྲུང་དཔལ་རིར་བཞུགས་སྐབས་གྲུབ་ཆེན་བཟོད་པ་རྒྱལ་མཚན་རིན་པོ་ཆེས་ཁོང་ཉིད་མ་འོངས་བསྟན་པའི་བདག་པོར་གཟིགས་ཏེ་ཉིན་ལྟར་ཁྲུས་གནང་བ་དང་།གྲུབ་ཆེན་གོང་མ་རྣམས་ཀྱི་རྣམ་ཐར་གསུངས་ནས་གཅེས་སྤྲས་མཛད།དེ་ནས་དགུང་ལོ་བཅོ་ལྔ་ཙམ་བཞེས་ཚེ་ཡུལ་གྲོགས་ལོངས་སྤྱོད་སོགས་ལ་སྐྱོ་བ་སྐྱེས་ཏེ་གྲུབ་ཆེན་གོང་མ་རྣམས་ཀྱི་རྣམ་ཐར་བཞིན་ངེས་མེད་རི་ཁྲོད་འགྲིམས་པའི་ཐུགས་འདུན་ལྷག་པར་འཁྲུངས་པ་དང་དུས་མཚུངས་སུ་གྲྭ་ས་གཡུང་དྲུང་གླིང་གི་འཚོགས་ཁང་ཀ་བརྒྱ་མ་གསར་དུ་བཞེངས་ནས་ལྡེབ་རིས་འབྲི་མཁན་གྱི་ལྷ་བཟོ་གདན་འདྲེན་ཆེད་སྨོན་རྒྱལ་གཉེར་པ་ཚུལ་ཁྲིམས་གྲགས་པ་ཁྱུང་ཡུལ་དུ་འབྱོར་ནས་ལྡོང་མདོ་ཚང་གི་ལྷ་བཟོ་རྣམས་གདན་དྲངས་པས།ཁོང་ཉིད་གྲྭ་སར་ཕེབས་རྒྱུར་ཐུགས་ཐག་བཅད་དེ་ལྷ་བཟོ་ཚོའི་མཉམ་དུ་གདན་ས་བར་མ་གཡུང་དྲུང་གླིང་དུ་ཕེབས།དེར་ལྷ་བཟོ་ཚོའི་མཉམ་དུ་འཚོགས་ཁང་གི་ལྷ་འབྲིའི་ལས་དོན་མཇུག་གྲུབ་པར་གནང་།དེའི་སྐབས་ཚ་རོང་དཔོན་སློབ་དང་།དགེ་སློང་ཤེས་རབ་ཚུལ་ཁྲིམས་རྣམ་གཉིས་ཀྱི་དྲུང་ནས་དབང་ལུང་ཁྲིད་སོགས་དུ་མ་གསན།ལྷག་པར་སློབ་དཔོན་བཟང་རྒྱལ་གྱི་དྲུང་ནས་ཁ་དོག་དཀའ་དམར་གྱི་རིག་ལམ་ལ་སྦྱངས་པ་སོགས་ཀྱིས་བར་གསེང་གི་དུས་རྣམས་དོན་ཡོད་པར་མཛད།